Geen sameswering oor OB se arres, beweer presidensieAdv. Busisiwe Mkhwebane, die Openbare Beskermer. (Argieffoto: Twitter) Die presidensie het Maandag ŉ berig in The Star, “CR plotting PP’s arrest”, as vals nuus bestempel. “Bewerings in die berig oor pres. Cyril Ramaphosa en personeel in die presidensie is eenvoudig onwaar en die koerant lewer nie enige bewyse nie,” het Tyrone Seale, waarnemende woordvoerder in die presidensie, gesê. “Pres. Ramaphosa is nie bewus van, of betrokke by enige van die sake waarna die berig verwys nie.” The Star het berig Busisiwe Mkhwebane, die openbare beskermer, kan in hegtenis geneem word op aanklag van meineed. Sy sou na verwagting verlede week ŉ verklaring as waarskuwing by die Hillbrow-polisiestasie in Johannesburg ingedien het. Dié verklaring sou glo as ŉ skulderkenning dien in ŉ komplot om haar in hegtenis te neem voor sy ŉ verslag indien waar Ramaphosa ondersoek word omdat hy die ANC se omstrede reis na Zimbabwe op ŉ straler van die lugmag goedgekeur het. ŉ Bron in die polisiestasie het Independent Media glo laat weet iemand van Ramaphosa se kantoor het ŉ polisiebeampte by die stasie gekontak om te hoor hoekom Mkhwebane nog nie in hegtenis geneem is nie. Ramaphosa is na bewering die persoon wat verantwoordelik is vir die skuif om haar aan te kla. Seale sê The Star maak ernstige bewerings oor die president se gedrag sonder enige grondige bewyse. “Dit is onverantwoordelike en roekelose joernalistiek en dit moet summier verwerp word.” Hy sê die president bly verbind tot die wet en behoorlike prosedures. “Hy het nog nooit nie en sal ook nooit inmeng by enige strafregtelike ondersoek of enige ander proses nie.”